པཎ་ཆེན་བློ་བཟང་ཆོས་རྒྱན་ནི།རབ་བྱུང་བཅུ་པའི་ལྕགས་རྟ་སྤྱི་ལོ་༡༥༧༠ལ་འཁྲུངས།དབེན་ས་བ་བློ་བཟང་དོན་འགྲུབ་ཀྱིས་སྤྲུལ་སྐུར་ངོས་འཛིན་བྱས་ནས་བཀྲ་ཤིས་ལྷུན་པོར་སློབ་གཉེར་གནང་སྟེ་གཞོན་དུས་ནས་མཁས་ཆེན་དུ་གྱུར།དབེན་ས་པཎ་ཆེན་ཐམས་ཅད་མཁྱེན་པ་ཞེས་སྙན་གྲགས་ཀྱིས་ས་སྟེང་ཁྱབ།དགེ་ལུགས་པའི་སྤྲུལ་སྐུ་གཉིས་པ་འདི་བ་ཡིན་པར་གྲགས།སྤྱིར་སྤྲུལ་སྐུ་བླུ་བའི་ཐོག་མ་ཀརྨ་པཀྵི་ཆོས་ཀྱི་བླ་མ་ནས་བྱུང་ལ།དགེ་ལུགས་པའི་སྤྲུལ་སྐུའི་ཐོག་མ་རྒྱལ་བ་དགེ་འདུན་རྒྱ་མཚོ་དང༌།དེ་ནས་པཎ་ཆེན་བློ་བཟང་ཆོས་རྒྱན་ཡིན་འདུག་མོད།འོན་ཀྱང་དེ་རྣམ་པ་གཉིས་ཀའང་འབད་པས་བཙལ་ཏེ་ཨང་གྲངས་བསྒྲིགས་ནས་གསེར་བུམ་དཀྲུག་པ་ལྟ་བུ་དེང་དུས་ཀྱི་སྤྲུལ་སྐུ་ངོས་འཛིན་ལྟ་བུ་མིན་ཏེ།རྒྱལ་བ་དགེ་འདུན་རྒྱ་མཚོ་ནི་བྱིས་པའི་དུས་ནས་ལུང་རྟོགས་ཀྱི་ཡོན་ཏན་ཕྱིར་མངོན་པས།ཀུན་གྱིས་རྒྱལ་བ་དགེ་འདུན་གྲུབ་ཀྱི་སྐྱེ་བར་ཡིད་ཆེས་བྱས་པ་དང༌།པཎ་ཆེན་བློ་བཟང་ཆོས་རྒྱན་གྱིས་ཀྱང་བྱིས་པའི་དུས་ནས་ལུང་རྟོགས་ཀྱི་ཡོན་ཏན་ཕྱིར་མངོན་པས།དབེན་ས་བ་སངས་རྒྱས་ཡེ་ཤེས་ཀྱིས་དབེན་ས་བློ་བཟང་དོན་འགྲུབ་ཀྱི་སྐྱེ་བར་ངོས་བཟུང་ནས་སློབ་གཉེར་ལ་མཐུན་རྐྱེན་བསྒྲུབས་པས་ཕྱིས་སུ་མཁས་གྲགས་ཀྱིས་ས་སྟེང་ཁྱབ་པ་བྱུང་བ་གོང་སྨོས་ལྟར་རོ།།